**ETICKÝ KÓDEX AKO INTERNÝ PRINCÍP PRÁCE ŠPECIÁLNEHO PEDAGÓGA**

**Ján Hučík, Lucia Hrebeňárová**

**Abstrakt:** špeciálna pedagogika patrí medzi pomáhajúce profesie, ktoré sa vyznačujú viacerými špecifikami. Jedným z nich je aj dôsledné využívanie etických noriem. Autori v príspevku upozorňujú na viaceré výzvy profesijnej etiky špeciálneho pedagóga a dôležitosť vytvorenia štandardov etického správania sa a etického kódexu špeciálnych pedagógov, ktoré na Slovensku v súčasnosti absentuje. V závere príspevku predkladajú návrh etického kódexu špeciálneho pedagóga.

**Kľúčové slová:** etický kódex, štandardy etického správania, špeciálna pedagogika, špeciálny pedagóg, pomáhajúca profesia, profesijná etika.

**Abstract:** special education is classified as a helping profession. Helping professions are distinquished from other profession by multiple specifics, one of them is a consistent use of an ethical standards. In the paper authors highlights some of the challenges of Professional ethics of special education teacher, and point to the importance of establishing standards of ethical conduct and code of ethics in special education. At the end of the paper authors present the draft of code of ethics of special education teacher.

**Key words:** code of ethics, standards of ethical conduct, special education, special education teacher, helping profession, professional ethics.

**Profesijná etika a špeciálna pedagogika**

Špeciálna pedagogika je vednou disciplínou v sústave pedagogických vied, ktorá sa zaoberá teóriou a praxou výchovy, vzdelávania a vyučovania detí, mládeže a dospelých so špeciálnymi výchovno-vzdelávacími potrebami. Jej predmetom je skúmanie zákonitostí edukácie osôb so špeciálnymi výchovno-vzdelávacími potrebami, ktoré môžu podľa zákona č. 245/2008 Z. z. vyplývať z mentálneho, telesného, zrakového, sluchového alebo viacnásobného postihnutia, porúch autistického spektra, narušenej komunikačnej schopnosti, choroby alebo zdravotného oslabenia, vývinovej poruchy porúch správania alebo nadania a nadpriemerných schopností. Špeciálna pedagogika sa zaraďuje sa medzi pomáhajúce profesie, ktoré sa vyznačujú viacerými osobitosťami. Podľa Michalíka (2011) ide predovšetkým o špecifické požiadavky na špeciálne či špecializované vzdelanie; zameranie sa na individuálne potreby (problémy) jednotlivca; dôležitosť praxe a ďalšieho vzdelávania; špeciálne požiadavky na štruktúru osobnosti pracovníka, ako hodnotový systém, motivácia a ostatné sociálno-psychické predpoklady pre výkon profesie; vyššie riziko syndrómu vyhorenia; špecifické komunikačné schopnosti a využívanie etických noriem.

Etika ako vedný odbor je dôležitou pomocnou vedou špeciálnej pedagogiky. Jej význam pre oblasť špeciálnej pedagogiky je mimoriadne veľký práve vzhľadom na osobitosti, ktoré vyplývajú z postihnutia a narušenia. Etika ako veda morálke, axiológia ako teória hodnôt a deontológia ako náuka o povinnostiach sú dôležitou súčasťou prípravy špeciálnych pedagógov (Vašek, 2011). Gluchmanová (2016) však upozorňuje na skutočnosť, že problémom učiteľského povolania v kontexte profesijnej etiky sa vo všeobecnosti nevenuje dostatočná pozornosť. Študenti nemajú podľa autorky (ibidem) postačujúce vedomosti o etických a morálnych kritériách na prácu učiteľa.

Na pregraduálnu prípravu špeciálnych pedagógov však ani v praxi nenadväzuje ďalšie vzdelávanie v oblasti profesijnej etiky. K dispozícii nie sú ani štandardy etického správania sa špeciálneho pedagóga, ktoré by mohli byť špeciálnemu pedagógovi nápomocné pri riešení viacerých etických situácií a etických dilém, s ktorými sa bežne vo svojej praxi môže stretávať. Podľa Hrebeňárovej a Šoltísovej (2016) ide napríklad o oblasť komunikácie s dieťaťom/žiakom so špeciálnymi výchovno-vzdelávacími potrebami a zákonným zástupcom dieťaťa/žiaka; oblasť diagnostiky a výberu diagnostických nástrojov, spracovania získaných výsledkov; oblasť ochrany osobných údajov; oblasť regulácie konania špeciálnych pedagógov pri výskumnej činnosti. Podľa Dubayovej a Hrebeňárovej (2011) ide o rôzne situácie, v ktorých sa narúša ľudská dôstojnosť a autonómia osoby, napríklad v súvislosti s rozhodovaním o sebe samom, informovaným súhlasom, preberaním zodpovednosti v závažných situáciách za osobu so zdravotným znevýhodnením. Na otázku dôstojnosti upozorňujú aj viacerí ďalší autori (napr. Jemelka, Gluchman, Blahová 2008), a to aj v súvislosti s osobami so zdravotným znevýhodnením (Klembárová, 2014, 2015). Z pohľadu konkrétnych druhov zdravotného znevýhodnenia sa podľa Štvartákovej a Hučíka (2011, 2012) etické dilemy dotýkajú najčastejšie v práci špeciálneho pedagóga s jedincom s mentálnym postihnutím formy vzdelávania, ale aj nereálnych, rozporuplných a nekritických rodičovských požiadaviek, výskytu rasizmu a šikanovania, predčasného materstva, so sexualitou a partnerskými vzťahmi, ale aj nerešpektovania osobnosti, jej nezávislosti a samostatnosti.Žolnová (2013) v súvislosti s osobami so psychosociálnym narušením zase upozorňuje na uplatňovanie ich práv vzhľadom na povinnosti a na zodpovednosť za vlastné správanie a skutky vo vzťahu k tomu, ako sa správajú. Vznikajú tu etické dilemy, kde sa rieši sloboda jedincov, ako aj ich autonómia a nezávislosť, ktoré je nevyhnutné rozoberať v intenciách morálky a pedagogiky psychosociálne narušených.

Súhlasíme taktiež s Klembárovou (2015, 2016), že etickému rozmeru vo vzdelávaní detí a žiakov so špeciálnymi výchovno-vzdelávacími potrebami nie je doposiaľ venovaná dostatočná pozornosť, či už vo filozoficko-etickej literatúre alebo v literatúre z oblasti špeciálnej pedagogiky. Napriek existencii niekoľkých prác, ktoré sa snažia reflektovať čiastkové otázky a problémy špeciálnej pedagogiky optikou etiky, je potrebné konštatovať, že pozornosť venovaná tejto problematike je stále nedostatočná.

**Východiská vytvorenia návrhu etického kódexu špeciálneho pedagóga**

Z hľadiska zvyšovania pripravenosti špeciálnych pedagógov na riešenie etických situácií a dilem v špeciálnopedagogickej praxi je potrebné sa sústrediť na viaceré oblasti. Ide najmä o vytvorenie a dodržiavanie legislatívne ukotvených a explicitne stanovených zásad etického správania sa, ktoré by v sebe odrážali nielen normatívnu rovinu profesijnej etiky, ale rovnako dôležité otázky intrapersonálnej roviny a roviny vo vzťahu k profesii špeciálneho pedagóga. V teórii a praxi špeciálnej pedagogiky by tak mal špeciálny pedagóg k dispozícii zásady etického konania špeciálneho pedagóga a etický kódex špeciálneho pedagóga, ktoré by mali regulatívny charakter, schopnosť ochraňovať objekty špeciálnopedagogickej starostlivosti a špeciálno-pedagogickú profesiu. Dôležitou sa však javí aj implementácia podporných systémov etického správania sa v školách a zariadeniach pre deti, mládež so špeciálnymi výchovno-vzdelávacími potrebami a dospelých so zdravotným znevýhodnením. Tie by uľahčovali riešenie etickej situácie jasne zadefinovanými postupmi alebo modelmi riešenia etickej situácie a predchádzali tak chybnému správaniu zo strany profesionálov vo vzťahu k osobám so špeciálnymi výchovno-vzdelávacími potrebami (Hrebeňárová, Šoltísová, 2016).

Snahou o vytvorenie jasne vymedzeného dokumentu bol v roku 2006 návrh etického kódexu špeciálneho pedagóga v poradenskej činnosti s názvom *Etický kódex v špeciálnopedagogickej poradenskej činnosti*, ktorý predložili na diskusiu Žolnová a Hučík (2006). Stále však absentuje legislatívne ukotvený a odbornou verejnosťou prijatý dokument etického konania v špeciálnej pedagogike.

Východiskom tvorby návrhu etického kódexu špeciálnych pedagógov boli viaceré súvislosti, už vyššie uvádzaný charakter špeciálnej pedagogiky ako pomáhajúcej profesie, ale aj charakter objektov starostlivosti špeciálnej pedagogiky, ktoré vzhľadom na postihnutie, narušenie, či ohrozenie predstavujú relatívne vulnerabilnú skupinu osôb so zvýšením predpokladom výskytu etických situácií a etických dilem v rámci špeciálnej edukácie, výchovnej rehabilitácie, korekcii, stimulácii, reedukácii, kompenzácii, špeciálnopedagogickej diagnostike a ďalších špeciálnopedagogických procesov. Etický kódex špeciálnych pedagógov je jedným z dokumentov, ktorý môže prispieť k regulácii správania jednotlivca alebo celej skupiny v súlade s istými etickými normami. Profesijný etický kódex spája osobnú zodpovednosť jednotlivca so zodpovednosťou profesijnej skupiny voči spoločnosti. Môže napomôcť k riešeniu konfliktných situácií, uľahčiť človeku rozhodnúť sa v zložitých životných situáciách, kde si nevie rady ako má riešiť morálny konflikt a nájsť odpoveď na otázku, čo je správne a čo nesprávne. Môže taktiež pripomínať skutočnosť, že etika je súčasťou každodennej odbornej praxe (Hučík, Hrebeňárová, 2016).

V rámci aplikácie a používania etického kódexu je potrebné mať na zreteli, že etický kódex je pomocníkom pri etickom rozhodovaní sa pracovníka a ako zdôrazňuje Platková Olejárová (2014) nikdy nemôže vo všetkých situáciách podať návod na ideálne konanie. Práve etické štandardy viac odporúčajú požadované správanie a sú vhodným východiskom na reflexiu a rozhodovanie. Ďalším problémom podľa autorky (ibidem) je aj skutočnosť, že teoretická rozpracovanosť etického kódexu nie je často na rovnakej úrovni ako aplikačná stránka. Aj podľa Kudreca (2006) obsahom etického kódexu sú univerzálne body udávajúce konkrétnej profesii iba etický rámec, a teda jeho poslanie nespočíva v zaznamenávaní a popisovaní všetkých prípadných etických situácií, v ktorých sa môže profesionál ocitnúť. Je však jedným z podstatných nástrojov na rozhodovanie sa profesionála.

Aj napriek istým nedostatkom etických kódexov má jeho formulovanie podľa Mátela (2016) veľký význam pre profesiu a profesionálov pracujúcich v nej, ako aj užívateľov služieb profesie. Etické kódexy nikdy úplne neodstránia neetické správanie, napomáhajú však k etickému uvedomovaniu profesijných pracovníkov, profesie a jej dôveryhodnosti v spoločnosti. Hoci nie sú patentom na všetky etické problémy, konflikty a dilemy, môžu napomôcť k eticky uváženému rozhodovaniu sa pri nich.

Zámerom autorov je prostredníctvom pracovného návrhu *Etického kódexu špeciálneho pedagóga* rozvinúť diskusiu v odborných kruhoch v oblasti profesijnej etiky v špeciálnej pedagogike a potreby vytvorenia dokumentov a štandardov konania špeciálneho pedagóga v praxi. Po pripomienkovaní a odbornej diskusii bude tvoriť základ *Etického kódexu špeciálneho pedagóga* na Slovensku ako záväzného dokumentu Spoločnosti pre špeciálnu a liečebnú výchovu na Slovensku a bude súčasťou regulácie činnosti špeciálnych pedagógov pri výkone profesie.

**Návrh etického kódexu špeciálneho pedagóga**

**ETICKÝ KÓDEX ŠPECIÁLNEHO PEDAGÓGA**

1. **PREAMBULA**

Etický kódex špeciálneho pedagóga určuje etické normy, ktoré je nutné dodržiavať pri výkone profesijnej činnosti.

Poslaním špeciálneho pedagóga je chrániť najvyššie ľudské hodnoty, dôstojnosť človeka a slobodu osôb s postihnutím, narušením a ohrozením na ceste k inklúzii a vzdelávaniu v duchu demokratických princípov. Sústavne zvyšovať svoju profesionálnu úroveň a chrániť dôstojnosť povolania pred neodbornými a neformálnymi vplyvmi.

Stavovskou povinnosťou špeciálnych pedagógov je profesionálna starostlivosť o vzdelanie, výchovu a socializáciu osôb s postihnutím, narušením a ohrozením v spoločnosti v súlade so zásadami humánnosti, tolerancii k inakosti, odbornosti, všeobecnej prospešnosti.

Cieľom Etického kódexu špeciálneho pedagóga je vymedziť odborné a morálne hodnoty a normy profesie špeciálneho pedagóga so zámerom vyjadrenia profesijných a morálnych povinností a práv špeciálnych pedagógov, aby sa predišlo neadekvátnym očakávaniam a požiadavkám zo strany verejnosti. Má pomôcť špeciálnemu pedagógovi uľahčiť kontrolu vlastného rozhodovania, konania a správania. Uvedené normy a princípy sa stávajú východiskovým meradlom jeho konania.

1. **ETICKÉ PRINCÍPY V ŠPECIÁLNEJ PEDAGOGIKE**
2. **VŠEOBECNÉ PRINCÍPY**
3. Špeciálny pedagóg rešpektuje hodnoty demokracie a právneho štátu.
4. Špeciálny pedagóg sa vo svojej práci sa riadi etickými a morálnymi normami, princípmi a hodnotami akceptovanými v danej spoločnosti.
5. Špeciálny pedagóg rešpektuje a chráni ľudskú dôstojnosť, ľudské a morálne práva osôb s postihnutím, narušením alebo ohrozením. Zároveň rešpektuje dôstojnosť a práva svojich spolupracovníkov.
6. Špeciálny pedagóg plní svoje poslanie bez ohľadu na náboženské vyznanie, rasu, postavenie, pôvod a národnosť osôb s postihnutím, narušením alebo ohrozením.
7. Špeciálny pedagóg sa neustále snaží rozvíjať svoje profesionálne kompetencie.
8. Špeciálny pedagóg si je vedomý svojej zodpovednosti a vykonáva povolanie v prospech osôb s postihnutím, narušením alebo ohrozením.
9. Špeciálny pedagóg sa správa tak, aby nepoškodil záujmy účastníkov svojich služieb a nenarušil dôveru verejnosti.
10. Špeciálny pedagóg zachováva mlčanlivosť o skutočnostiach, o ktorých sa dozvedel pri výkone svojej práce.
11. Špeciálny pedagóg je za všetkých okolností vo svojich profesijných postupoch a rozhodnutiach nezávislý, objektívny a zodpovedný.
12. **PRINCÍPY VO VZŤAHU K SPOLOČNOSTI**
13. Špeciálny pedagóg upozorňuje verejnosť na význam a potrebu výchovy, vzdelávania a socializácie osôb s postihnutím, narušením alebo ohrozením.
14. Špeciálny pedagóg sa aktívne zapája do odborných diskusií a spolupodieľa sa na koncepciách školstva vo vzťahu k osobám s postihnutím, narušením alebo ohrozením a v súlade s etickými a morálnymi hodnotami a princípmi.
15. Špeciálny pedagóg robí všetky kroky preto, aby práca špeciálneho pedagóga i jeho pracovisko boli uchránené od zásahov a politických vplyvov.
16. **PRINCÍPY VO VZŤAHU K PROFESII, ODBORNOSTI**
17. Špeciálny pedagóg vychádza z odboru špeciálnej pedagogiky ako vednej disciplíny a pri svojej činnosti si zakladá na odbornosti a vedeckosti použitých metód, postupov a profesijnej činnosti pri práci s osobou s postihnutím, narušením alebo ohrozením.
18. Špeciálny pedagóg pri poskytovaní špeciálnopedagogických služieb používa v komunikácii spôsob, ktorý je zrozumiteľný klientom a ich zákonným zástupcom, pričom zachováva odbornosť a odbornú terminológiu pri komunikácii s inými odborníkmi v oblasti špeciálnej pedagogiky a iných súvzťažných disciplín.
19. Špeciálny pedagóg aktívne prispieva k vlastnému odbornému rastu, sústavne sa vzdeláva nielen vo svojom odbore, ale aj v súvzťažných odboroch a nové poznatky uplatňuje vo svojej práci.
20. Špeciálny pedagóg sa zúčastňuje podľa svojich možností odborných konferencií, seminárov, kongresov a iných odborných podujatí, ktorými prispieva ku profesijnému rastu.
21. Špeciálny pedagóg nesmie zneužívať svoju profesiu.
22. Špeciálny pedagóg využíva v prípadoch pochybností supervíziu a konzília odborníkov.
23. Špeciálny pedagóg vzdeláva, trénuje alebo realizuje výskum v oblastiach len po predchádzajúcom primeranom štúdiu, nadobudnutých skúsenostiach, supervízii alebo konzultácii s osobou, ktorá má dostatočné vedomosti a schopnosti v týchto oblastiach.
24. **PRINCÍPY VO VZŤAHU K OSOBÁM  S POSTIHNUTÍM, NARUŠENÍM, OHROZENÍM**
25. Špeciálny pedagóg pracuje s osobami s postihnutím, narušením a ohrozením v ich najlepšom záujme, v súlade so svojim vzdelaním, skúsenosťami, legislatívnymi požiadavkami.
26. Špeciálny pedagóg je zodpovedný za kvalitné odborné služby poskytujúce osobe s postihnutím, narušením alebo ohrozením.
27. Pri nedostatočnej kompetencii a skúsenostiach špeciálneho pedagóga je tento povinný zabezpečiť klientovi špeciálnopedagogickú službu zo strany iného špeciálneho pedagóga s dostatočným vzdelaním a skúsenosťami.
28. Špeciálny pedagóg rešpektuje pohlavie, rasu, sociálny status, náboženské presvedčenie klienta a jeho zákonného zástupcu.
29. Špeciálny pedagóg nezneužije dôveru klienta a jeho zákonného zástupcu.
30. Špeciálny pedagóg sa nezúčastňuje správania alebo činnosti s klientom, ktoré sú mimo zákon, ale i etických a morálnych hodnôt.
31. Špeciálny pedagóg sa vedome nezúčastňuje správania, ktoré ponižuje alebo diskriminuje osobu s postihnutím, narušením alebo ohrozením.
32. Špeciálny pedagóg kladie dôraz na dôveryhodnosť a ochranu informácií o klientovi. Všetky záznamy udržiava v súlade s legislatívnymi požiadavkami, na mieste neprístupnom pre tretie osoby a pod bezpečnou kontrolou. Záznamy v elektronickej podobe je špeciálny pedagóg povinný zabezpečiť proti zneužitiu.
33. **PRINCÍPY VO VZŤAHU K ZÁKONNÝM ZÁSTUPCOM OSÔB S POSTIHNUTÍM, NARUŠENÍM ALEBO OHROZENÍM**
34. Špeciálny pedagóg poskytuje osobám s postihnutím, narušením alebo ohrozením a ich zákonným zástupcom potrebné informácie o odborných špeciálnopedagogických službách, ktoré sú základom informovaného súhlasu zákonných zástupcov na poskytovanie odborných služieb.
35. Špeciálny pedagóg prejednáva s rodičmi, zákonnými zástupcami osôb s postihnutím, narušením alebo ohrozením plány podpory ich dieťaťa a optimalizácie jeho rozvoja aj s využitím alternatívnych postupov.
36. Špeciálny pedagóg rešpektuje úlohu a zodpovednosť rodičov, zákonných zástupcov ako hlavných činiteľov vo výchove a snaží sa, aby bolo výchovné pôsobenie jednotné, podporuje zvýšenie záujmu rodičov o dieťa a jeho problémy, taktne im sprostredkuje chýbajúce výchovné vedomosti, prípadne im pomáha zlepšiť ich komunikáciu s dieťaťom.
37. Špeciálny pedagóg pravdivo informuje o úspechoch i neúspechoch osoby s postihnutím, narušením alebo ohrozením.
38. Špeciálny pedagóg sa pravidelne stretáva so zákonným zástupcom ohľadom edukácie, reedukácie, terapie, výchovy, podpory a pod.
39. Špeciálny pedagóg spolupracuje so zákonným zástupcom pri výbere najvhodnejšej perspektívnej edukačnej cesty dieťaťa, osoby s postihnutím, narušením alebo ohrozením s cieľom začlenenia do spoločnosti v zmysle komplexnej rehabilitačnej starostlivosti o osobu s postihnutím, narušením alebo ohrozením.
40. Špeciálny pedagóg poskytuje informácie iným odborníkom alebo organizáciách iba so súhlasom klienta alebo zákonného zástupcu.
41. Špeciálny pedagóg buduje vzájomný vzťah so zákonným zástupcom osoby s postihnutím, narušením, ohrozením na vzájomnej dôvere, úcte, pochopení, ústretovosti i podpore spoločných úloh v živote v inkluzívnom prostredí spoločnosti.
42. **PRINCÍPY VZŤAHU KU KOLEGOM**
43. Špeciálny pedagóg prispieva k tvorbe kvalitných kolegiálnych pracovných vzťahov založených na vzájomnej úcte, rešpekte, tolerancii, humánnosti, dôstojnosti a pod. Prípadné napätia a konflikty rieši konštruktívne.
44. Špeciálny pedagóg sa snaží nadväzovať a udržať kooperatívne pracovné vzťahy s odborníkmi pomáhajúcich profesií.
45. Špeciálny pedagóg v rámci vzájomnej spolupráce je povinný požiadať iného kolegu o konzultáciu, keď si to situácia vyžaduje.
46. Špeciálni pedagógovia si navzájom pestujú vzájomnú solidaritu a spolupatričnosť na Slovensku i v zahraničí.
47. Špeciálny pedagóg nezneužíva pri svojej práci osoby z pozície nadriadeného. V rámci komplexnej rehabilitačnej starostlivosti vníma kolegov ako rovnocenných partnerov.
48. Špeciálny pedagóg ako supervízor poskytuje odborné a kompetentné služby s cieľom zvýšenia kompetencií iných špeciálnych pedagógov.
49. Špeciálny pedagóg si neprisvojuje zásluhy iných kolegov.
50. **PRINCÍPY VZŤAHU K ZAMESTNÁVATEĽOVI**
51. Špeciálny pedagóg rešpektuje dôverné informácie o zamestnávateľovi a naopak.
52. Špeciálny pedagóg rešpektuje prijaté pravidlá zariadenia, v ktorom pracuje.
53. Špeciálny pedagóg má právo vyslovovať vlastný odborný názor a návrh týkajúci sa výkonu pracovnej činnosti, zlepšenia riadenia, organizácie práce v zariadení.
54. Špeciálny pedagóg plní svoje poslanie nielen v rámci svojho pracovného času, ale pozitívne ovplyvňuje okolie a spoločnosť.
55. **PRINCÍPY K ZODPOVEDNOSTI VO VÝSKUME**
56. Špeciálny pedagóg rešpektuje pravidlá a normy vedeckej práce a činnosti.
57. Špeciálny pedagóg si vždy zabezpečí písomný dobrovoľný informovaný súhlas skúmanej osoby alebo jej zákonného zástupcu s realizáciou výskumu.
58. Špeciálny pedagóg zachováva dôvernosť a anonymitu informácií získaných v priebehu výskumu.
59. Špeciálny pedagóg nezverejňuje výsledky svojho výskumu pokiaľ by mohli poškodiť práva skúmaných osôb.
60. Špeciálny pedagóg rešpektuje zásady tímovej výskumnej práce a nikdy si neprivlastňuje výsledky zistené inými členmi tímu.
61. **PRINCÍPY PROFESIJNÉHO KONANIA**
62. Špeciálny pedagóg nesmie akýmkoľvek spôsobom zneužiť dôveru a závislosť žiaka, klienta, zákonných zástupcov.
63. Špeciálny pedagóg sa správa korektne s pochopením, trpezlivosťou a nikdy sa nezníži k hrubému vystupovaniu a nemravnému konaniu.
64. Špeciálny pedagóg rešpektuje žiakov, klientov, rodičov, zákonných zástupcov bez ohľadu na ich pohlavie, národnosť, rasu, presvedčenie, politické či náboženské názory, etnický alebo spoločenský pôvod, bohatstvo či biedu alebo akékoľvek iné charakteristiky detí, osôb s postihnutím, narušením a ohrozením alebo ich rodičov či zákonných zástupcov.
65. Špeciálny pedagóg chráni osoby s postihnutím, narušením, ohrozením pred násilím a ďalšími formami útlaku a ubližovania, drogami, alkoholom, fajčením, sexuálnym, komerčným, fyzickým zneužívaním, pred všetkými formami, ktoré by mohli viesť k narušeniu ich sebaúcty.
66. Špeciálny pedagóg nezneužíva svoju profesiu uplatňovaním klientelizmu.
67. Špeciálny pedagóg neprijíma dary, úplatky ani žiadne iné výhody za účelom zmeny svojho konania.
68. **PRINCÍPY VO VZŤAHU K SEBE SAMÉMU**
69. Špeciálny pedagóg je nezištný, spravodlivý, zdravo sebavedomý a ochotný pomáhať iným.
70. Špeciálny pedagóg je schopný ovládať svoje konanie, nepodliehať svojím emóciám, správa sa empaticky a primerane asertívne.
71. Špeciálny pedagóg odborné rozhodnutia vykonáva podľa svojho svedomia a profesijných skúseností, nesmie pripustiť, aby osobné názory alebo predsudky ovplyvnili profesijné rozhodnutia.
72. Špeciálny pedagóg si sám uvedomele projektuje celoživotné vzdelávanie.
73. Špeciálny pedagóg sa vždy snaží rozvinúť svoje profesijné kompetencie, ktoré potom uplatňuje vo svojej činnosti.
74. Špeciálny pedagóg vo svojej práci považuje za prvoradý záväzok pomáhať a konať v zhode s najvyššími požiadavkami profesionálnej cti.
75. Špeciálny pedagóg odbornú činnosť vykonáva v stave duševnej a fyzickej rovnováhy.
76. Špeciálny pedagóg vykonáva činnosti v súlade so zákonmi, morálnymi a etickými princípmi.
77. Špeciálny pedagóg je zodpovedný za svoje pochybenie. Pri pochybení je povinný chybu priznať kompetentným a znášať následky.
78. Špeciálny pedagóg sa systematicky pripravuje na prácu s osobami s postihnutím, narušením, alebo ohrozením a vedie záznam o jej priebehu, výsledkoch pozorovania.
79. Špeciálny pedagóg praktizuje sebaevalváciu, vyhodnocuje svoje záznamy a koordinuje uplatňované prístupy a výchovný štýl.
80. Špeciálny pedagóg osobne zodpovedá za voľbu techník a spôsob ich použitia pri diagnostike, reedukácii, terapii, či edukácii, ktoré si vie obhájiť.
81. Špeciálny pedagóg svojím konaním a vystupovaním zvyšuje spoločenský status špeciálnych pedagógov.
82. Špeciálny pedagóg vo svojom pôsobení vždy podáva relevantné informácie tak, aby mohla byť objektívne posúdená jeho kompetencia.
83. Špeciálny pedagóg nesmie vedome šíriť nepravdivé informácie o svojich kolegoch, osobách s postihnutím, narušením alebo ohrozením.
84. Ak si je špeciálny pedagóg vedomý, že jeho osobné problémy môžu ovplyvňovať efektívnosť poskytovaných služieb, je povinný odstúpiť od poskytovania služieb.
85. **ZÁVÄZNOSŤ ETICKÉHO KÓDEXU**
86. Špeciálny pedagóg, ktorý je členom Spoločnosti pre špeciálnu a liečebnú výchovu na Slovensku (Komory špeciálnych a liečebných pedagógov Slovenska) je povinný vykonávať prácu v súlade s Etickým kódexom špeciálneho pedagóga a v súlade s  právnymi zákonmi platnými v Slovenskej republike.
87. Etický kódex je jedným zo základných predpokladov profesionálneho výkonu špeciálneho pedagóga pôsobiaceho v rôznych rezortoch štátnej správy, treťom sektore i súkromnej praxi, je záväzný i pre študentov študijného odboru špeciálna pedagogika.
88. **ZÁVEREČNÉ USTANOVENIA**

Etický kódex vymedzuje vzťah medzi profesiou a spoločnosťou. Je výhodný pre obe strany, chráni ľudí, ktorí používajú služby danej profesie, no zároveň sú prospešné aj pre samotnú profesiu, lebo jej vytvárajú imidž dôveryhodnosti a zodpovednosti. Etický kódex teda slúži aj ako garancia vysoko odborných služieb poskytovaných profesiou špeciálneho pedagóga. Hlavnou funkciou etického kódexu je regulácia správania jednotlivca alebo celej skupiny v súlade s istými etickými normami. Profesijný etický kódex spája osobnú zodpovednosť jednotlivca so zodpovednosťou profesijnej skupiny voči spoločnosti. Pomáha riešiť konfliktné situácie, uľahčuje človeku rozhodnúť sa v zložitých životných situáciách, kde si nevie rady ako má riešiť etický konflikt, keď hľadá odpoveď na otázku, čo je správne a čo nesprávne. Pripomína, že profesijná etika je súčasťou každodennej odbornej praxe. Morálne správanie a konanie sa nedá vnútiť. Je výsledkom morálneho vývinu jednotlivca. Motívom mravného konania sú zvnútornené etické hodnoty, princípy a normy, ktoré určujú jeho rozhodovanie, konanie a správanie.

Funkčnosť etického kódexu je aj v tom, že by mal byť impulzom pre verejné hodnotenie, ktorý bude udržiavať a zvyšovať dôveryhodnosť špeciálneho pedagóga v spoločnosti. Ďalej je možné ho vnímať ako prevenciu neetického správania sa špeciálneho pedagóga.

Príspevok je súčasťou riešenia grantového projektu APVV-0851-12 „*Osobnostné a sociálne faktory školskej úspešnosti žiakov so špeciálnymi výchovno-vzdelávacími potrebami v podmienkach inklúzie* (OSFa)“ (2013 – 2016) a grantového projektu KEGA 035PU-4/2014 *“Zvyšovanie kvality pregraduálnej prípravy špeciálnych pedagógov v kontexte inovatívnych trendov teórie a praxe”* (2014-2016).

**Zoznam použitej literatúry**

DUBAYOVÁ, T., HREBEŇÁROVÁ, L. 2011. Etické dilemy v špeciálnej pedagogike. In: AALAND, E., MATULAYOVÁ, T. (eds.) *Etické reflexie v pomáhajúcich profesiách.* Prešov: Prešovská univerzita v Prešove, s. 81 *–* 103. ISBN 978-80-555-0331-8.

HREBEŇÁROVÁ, L. - ŠOLTÍSOVÁ, M. 2016. Výzvy profesijnej etiky v špeciálnej pedagogike ako pomáhajúcej profesie. In: DUBAYOVÁ, T., HUČÍK, J. (eds.) *Profesijná etika ako základ školskej úspešnosti žiakov so špeciálnymi výchovno-vzdelávacími potrebami v inklúzii.* Prešov: Vydavateľstvo Prešovskej univerzity v Prešove, s. 38 – 52. ISBN 978-80-89535-20-0.

HUČÍK, J. – HREBEŇÁROVÁ, L. 2016. Návrh etického kódexu špeciálnych pedagógov. In: DUBAYOVÁ, T., HUČÍK, J. (eds.) *Profesijná etika ako základ školskej úspešnosti žiakov so špeciálnymi výchovno-vzdelávacími potrebami v inklúzii.* Prešov: Vydavateľstvo Prešovskej univerzity v Prešove, s. 114 – 128. ISBN 978-80-89535-20-0.

GLUCHMANOVÁ, M. 2016. Profesijná etika učiteľa v súčasnosti – teória a prax. In: DUBAYOVÁ, T., HUČÍK, J. (eds.) *Profesijná etika ako základ školskej úspešnosti žiakov so špeciálnymi výchovno-vzdelávacími potrebami v inklúzii.* Prešov: Vydavateľstvo Prešovskej univerzity v Prešove, s. 9 – 25. ISBN 978-80-89535-20-0.

JEMELKA, P., V. GLUCHMAN, LEŠKOVÁ BLAHOVÁ, A., 2008. *Bioetika.* Prešov: Filozofická fakulta PU. ISBN 978-80-8068-810-3.

KLEMBÁROVÁ, J. 2014. Mentálne postihnutie ako výzva pre bioetiku. In: GLUCHMAN, V. (ed.) *Perspektívy profesijnej etiky.* Prešov: Filozofická fakulta PU, s. 105 – 121. ISBN 978-80-555-1104-7.

KLEMBÁROVÁ, J. 2015. *Etické a morálne aspekty mentálneho postihnutia (v kontexte etiky sociálnych dôsledkov).* Prešov: Filozofická fakulta Prešovskej univerzity v Prešove. ISBN 978-80-555-1372-0.

KLEMBÁROVÁ, J. 2016. Etické aspekty profesie špeciálneho pedagóga. In: DUBAYOVÁ, T., HUČÍK, J. (eds.) *Profesijná etika ako základ školskej úspešnosti žiakov so špeciálnymi výchovno-vzdelávacími potrebami v inklúzii.* Prešov: Vydavateľstvo Prešovskej univerzity v Prešove, s. 67 – 80. ISBN 978-80-89535-20-0.

KUDREC, D. 2006. Morálna povinnosť učiteľa a z nej plynúci etický kódex. In: SLANČOVÁ, D. - ŽARNOVSKÁ, I. (eds.) *2. študentská vedecká konferencia* [online]*.* Prešov: Prešovská univerzita v Prešove, s. 91 – 106 [cit. 2016-10-28]. ISBN 80-8068-511-8. Dostupné z: <https://www.pulib.sk/web/kniznica/elpub/dokument/Slancova1>

MÁTEL, A. 2016. Etický kódex sociálnych pracovníkov a asistentov sociálnej práce v SR – inšpirácie (nielen) pre špeciálnu a liečebnú pedagogiku. In: In: DUBAYOVÁ, T., HUČÍK, J. (eds.) *Profesijná etika ako základ školskej úspešnosti žiakov so špeciálnymi výchovno-vzdelávacími potrebami v inklúzii.* Prešov: Vydavateľstvo Prešovskej univerzity v Prešove, s. 92 – 105. ISBN 978-80-89535-20-0.

MICHALÍK, J. et al. 2011. *Zdravotní postižení a pomáhající profese.* Praha: Portál. ISBN 978-80-7367-859-3.

PLATKOVÁ OLEJÁROVÁ, G. 2014. Profesijný etický kódex – otázka motivácie. In: GLUCHMAN, V. (ed.) *Perspektívy profesijnej etiky.* Prešov: Filozofická fakulta PU, s. 33 – 40. ISBN 978-80-555-1104-7.

ŠTVARTÁKOVÁ, J. - HUČÍK, J. 2011. Profesijná etika špeciálneho pedagóga v zariadeniach pre osoby s mentálnym postihnutím. In: *Efeta – otvor sa.* Roč. 21, č. 4, s. 8 – 12. ISSN 1335-1397.

ŠTVARTÁKOVÁ, J. - HUČÍK, J. 2012. Profesijná etika špeciálneho pedagóga v zariadeniach pre osoby s mentálnym postihnutím (dokončenie). In: *Efeta – otvor sa.* Roč. 22, č. 1, s. 13 – 16. ISSN 1335-1397.

VAŠEK, Š. 2011. *Základy špeciálnej pedagogiky.* Bratislava: Sapientia. ISBN 978-80-89229-21-5.

*Zákon č. 245/2008 Z. z. o výchove a vzdelávaní (školský zákon)*

ŽOLNOVÁ, J. 2013. *Základy pedagogiky psychosociálne narušených.* Prešov: Vydavateľstvo Prešovskej univerzity v Prešove. ISBN 978-80-555-0842-9.

ŽOLNOVÁ, J. - HUČÍK, J. 2006. Etika v špeciálnopedagogickom poradenstve. Podnet k verejnej diskusii. In *Efeta: otvor sa.* Roč. 16, č. 3. ISSN 1335-1397.

***Kontaktné údaje:***

doc. Mgr. Ján Hučík, PhD.

Mestský úrad Liptovský Mikuláš

Odbor školstva, mládeže, športu a kultúry

Štúrova 1989/41

031 42 Liptovský Mikuláš

e-mail: jan.hucik@mikulas.sk

PaedDr. Lucia Hrebeňárová, Ph.D.

Pedagogická fakulta Prešovskej univerzity v Prešove

Katedra špeciálnej pedagogiky

Ul. 17. novembra 15

080 01 Prešov

e-mail: lucia.hrebenarova@unipo.sk